Sjimpansee ontsnap uit Pta-dieretuinFoto: Verskaf Moti is weer veilig terug in sy hok nadat hy Saterdag omstreeks 10:00 uit sy hok ontsnap het. Volgens Craig Allenby, woordvoerder van die dieretuin, sal daar vandeesweek ’n ondersoek van stapel gestuur word om vas te stel hoe hy ontsnap het. “Sy hok is nie gebreek of beskadig nie; ons vermoed dit was dalk ŉ menslike fout.” Die dieretuin was onmiddellik bewus van sy verdwyning aangesien hulle besig was om die diere te voer ten tye van die ontsnapping. “Ons het heeltyd saam met hom gestap; hy was nooit alleen nie. Al rede hoekom ons nie met hom terug na sy hok toe kon stap nie, is omdat daar ’n hond in die woongebied was naby die hek waar hy moes ingaan en dit het hom bang gemaak.” ’n Veearts van die dieretuin, dr. Ian Espie, het hom verdoof. Volgens Allenby is Moti nou weer veilig en rustig in sy hok, wat tans onder kwarantyn is. Moti en Abshalom, ook van Israel, het in Oktober by die dieretuin aangekom.